Primoz Roglič, Wout Van Aert, Sepp Kuss og ikke mindst Jonas Vingegaard. Det er bare fire af rytterne på det stjernespækkede hollandske Jumbo-Visma. Listen af folk på holdet, der kan trampe løs i pedalerne som få, er dog meget længere. Derfor er det selvsagt ikke helt nemt at blive udvalgt som frontfigur på dét, der har været 2022's ubestridt bedste hold i verden - bedømt ud fra Den Internationale Cykelunion UCI's verdensrangliste. Ikke desto mindre er det, hvad Jonas Vingegaard bliver i næste års Tour de France. Det bekræftede Jumbo-Visma ved holdets præsentation i Amsterdam her til eftermiddag. - Næste år vil vi lave et stærkt hold om Primoz i Giroen og Jonas i Touren. Jonas starter med nummer et på ryggen i Touren, og derfor er det naturligt, at han vil gå efter sejren igen, siger sportsdirektør  på Jumbo-Visma Merijn Zeeman. Beslutningen vækker glæde hos den danske bjergged. - Mit ønske var at komme tilbage og forsvare Tour de France-titlen. Det er jeg glad for, at jeg kan, og vi skal forsøge at vinde igen, siger Jonas Vingegaard. Får stor hjælp Da Jonas Vingegaard tryllebandt alverdens cykelfans i sommerens Tour de France, fik han undervejs stor hjælp af holdkammeraten Primoz Roglič. Når danskeren skal forsøge at genvinde Tour-tronen i Alperne og Pyrenæerne bliver det til næste år uden sloveneren. Det faktum får dog ikke holdet til ændre taktik, når det går løs til sommer. - Vi kommer til at følge samme taktik og strategi. Et Tour de France-hold med Vingegaard og Roglič er godt, men vi er sikre på, at vi kan vinde på den måde, vi kommer til at gøre det på, siger Merijn Zeeman Vingegaard kan imidlertid atter nyde gavn af Wout Van Aert, som i 2022-udgaven var en vital del af triumfen - heriblandt da han knækkede konkurrenten Tadej Pogacar op ad Hautacam-stigningen på 18. etape, hvilket betød, at Jonas Vingegaard senere kunne række hænderne i vejret i ensom majestæt. Også Dylan Van Baarle og Tiesj Benoot er udset til at hjælpe Vingegaard i gult på Champs-Élysées. Første etape i Tour de France 2023 køres i spanske Bilbao. Hele løbet strækker sig fra 1. juli til 23. juli.

Opsummering:
Jonas Vingegaard blive enerådig kaptajn i næste års Tour de France.